奉和薛員外誼贈湯評事衡反招隱之跡兼見寄十二韻
作者：皎然
朝代：唐

paragraphs: 喜友稱高儒，曠懷美無度。
近爲東田誘，遂耽西山趣。
庭有介隱心，得無雲泉誤。
府公中司貴，頻貽咫尺素。
郡佐仙省高，亦贈瓊瑤句。
誚茲長往志，紆彼獨遊步。
禪子方外期，夢想山中路。
艱難親稼穡，晨夕苦煙霧。
曷若孟嘗門，日榮國士遇。
鏗鏘聆綺瑟，攀折邇瓊樹。
幽踐隨鹿麋，久期怨蟾兔。
情同不繫舟，有跡道所惡。